Chanelle Henning-moord: Beskuldigde het eksvroue gedreigDie vermoorde Chanelle Henning en haar seuntjie Benjamin. Foto: Facebook Die Pretoria landdroshof het gehoor dat Andre Gouws, wat beskuldig word van die moord op Chanelle Henning, die dag voor haar dood twee boodskappe aan haar vervreemde man, Nico, gestuur het. Gouws se borgaansoek is Dinsdag voortgesit. Die ondersoekbeampte, Petrus van der Spuy, sê volgens selfoonrekords het Gouws vroeg die oggend en weer later die aand vir Nico boodskappe gestuur het. Hy sê die boodskappe is egter nie meer op Gouws se foon nie. Die hof het tydens Gouws se vorige hofverskyning gehoor van ŉ telefoonoproep wat van Nico se foon na Gouws se foon gemaak is. Die polisie het toe bevestig dat Nico ŉ verdagte in die saak is. Gouws het na bewering opdrag gegee aan die voormalige Nigeriese Olimpiese atleet, Ambrose Monye, om Chanelle te laat vermoor. Dit het intussen ook in die hof aan die lig gekom dat Gouws stormagtige verhoudings gehad het met sy twee eksvroue. Gouws het na bewering skote gevuur op sy eerste vrou in 1994. Sy tweede vrou, wat tans in die Vrystaat woon, het in 2007 ŉ interdik gekry teen hom. Die saak is uitgestel tot 7 Februarie. Vir ŉ tydlyn van gebeure rondom Chanelle Henning se moord klik hier.